秋夜病起懷端叔作詩寄之
作者：秦觀
朝代：宋

paragraphs: 寢瘵當老秋，入夜庭軒空。
天光脆如洗，月色清無縫。
風飆戾戾輕，露氣霏霏重。
簷花伴徐步，籠燭窺孤諷。
緬惟情所親，佳辰誰與共。
夫子淮海英，材大難爲用。
秉心既絕俗，發語自驚衆。
麈尾扣球琳，筆端攢螮蝀。
雄深迫揚馬，妙麗該沈宋。
浮沉任朝野，魚鳥狎鯤鳳。
與時真楚越，於我實伯仲。
爾來居邑鄰，頗便書札貢。
上憑鴻雁傳，下託鯉魚送。
二物或愆時，已辱移文訟。
人生無根柢，泛若凌波葑。
昧者復汲汲，晨暝趨一鬨。
陰持含沙毒，射影期必中。
自匿嫫母容，對客施錦幪。
溘然一朝逝，萬事俱成夢。
形骸猶汝辭，利勢猶君動。
思之可太息，傷之爲長慟。
所以古達人，脫身事高縱。
我生尤不敏，胸腹常空洞。
彊顔入規模，垂耳受羈鞚。
行謀買竿栧，名理就折衷。
但恐狂接輿，煩君更嘲弄。